Beskrivelse

Oppdatering pr 23.05-2014:

Da har Islendingen nevnt i annonsen under jobbet med bilen, nevnte defekte DAB radio/cd er ikke lenger defekt. Key card koden fant ham. I instruksjonsboka. Rar plass å oppbevare ting. Der fant han også serviceboka, som sier at registerreima er byttet på ca 220 000km. I tillegg har han byttet bremseklossene foran, og mens vi ser på gullrekka ikveld, skal han også prøve å fikse en sensor til en bremseklosse. Islendinger er undervurdert! Vurder gjerne å skaff deg en selv, gå inn på Icelandair.com og du er godt på vei. Med bilen får du også med utvalgte mailer fra henvendelser som har kommet på bilen. Her er det mye rart, alt i fra godord, til henvendelser fra typisk kvinnegruppa ottar, (nei ikke selve gruppa, men en som gjerne kunne vært med. Hadde hun hatt kunnskap til å ha klart å betalt kontingenten. Sier som Einar Tørnquist, hun er ikke en treskalle, men skal være fryktelig forsiktig dersom det kommer en hakkespett flygendes)

Utenom feminister og journalister, (samme ulla) har jeg fått veldig mye flotte tilbakemeldinger fra både Norge, Amerika & Russland... (Har til og med fått en mail fra Varhaug, trodde ikke de hadde fått internett helt ut der.) Bilen har også ISO fix!



Så litt om bilen:

Er du, eller har du en kone, (eller en kone å skylde på) som daglig kommer hjem med nye bulker og riper i bilen?

Da er dette bilen for deg! Denne bilen leveres nemlig ferdig bulket OG ripet! Bilen kan trygt kalles sjelden, sjelden har jeg sett en bil med SÅ mange kosmetiske skader på. Tror ikke det finnes ett område større enn ett frimerke der det ikke er en eller annen form for spor etter madammen, det være seg skjermer eller dører eller panser. Fordelen med dette er at nye parkeringsskader ikke er til irritasjon lenger, da det bare blir en del av kunstverket. Bilen er en kjørende dagbok, hver ripe har hver sin unike historie. Dette kan være alt ifra en handlevogn på Rema 1000, bensinpumper eller carporten der vi bodde før. Jeg kunne faktisk kjøpt en NY Audi til samme pris som jeg har brukt på materialer til den ene stolpen hun traff ukentlig i carporten. Kunne 4x4" stender kjøpes i 1000 meters lengder, kunne jeg kjøpt 2 av dem. Nå er vi flyttet til ny plass, fått dobbel garasje, men har kun en bil i garasjen. Allikevel er jeg nervøs når hun kommer kjørende og hun trykker på knappen for å åpne porten. Hun har jo tross alt "bare" 6 meter å treffe mellom. For at hun ikke skal kjøre i veggen, har jeg montert ned en ball i en snor i taket. Når denne treffer ruta, betyr det brems. Tidligere betydde det brems når fangeren traff veggen. Hvis vi i tillegg til dette legger på litt skjønnhetsrust rundt hjulbuer, er bilen komplett.

Som vist på bildet er ikke bilen vasket denne uka, eller dette året. Eller fjoråret. Så hvorfor forandre på det nå.

Bulker / riper / skjønnhetsfeil er ikke prutningsgrunnlag. Men er sikker på at du finner noe annet du kan prute på...



Dette er altså en manne bil kjørt av ett kvinnfolk. Av utstyr kan nevnes både koppholder og armlen, alt som trengs for en fin kjøretur. Om ønskelig kan Statoilkoppen for 2013 medfølge, belegget på innsiden av koppen medfølger. I tillegg kan vi friste med både elektriske vindu foran og bak, samt aircondition med to soner. Sistnevnte er ekstremt greit, da jeg kan sette min sone på 18 grader og hun sin sone på 28 grader. Dette skjer hele tiden når vi er ute å kjører sammen, enten jeg er sjåfør eller passasjer. Kjører jeg, må jeg få ned kroppstemperaturen. Det har seg nemlig slikt at hun vet best enten det gjelder blinklysbruk, avstand til bil foran, bil bak, snarveier, omveier etc. Kan derfor være greit med en liten kald bris på 18 grader fra airconditionet, når det kommer en sterk orkan fra passasjersetet. Er jeg passasjer, blir temperaturen stilt på tidligere nevnte 18 grader i min sone. Har hørt at sjansen for å overleve en ulykke er større v/ lavere kroppstemperatur (Les: i vann) Nær døden opplevelser er en del av hverdagen som passasjer med min bedre halvdel. Livet passerer i revy opptil flere ganger under en kjøretur, og jeg liker ikke revy en gang.



Bilen innvendig er stor som en lastebil, og er sikker på at om du ville, hadde du fått inn 36 Thaier i bilen. (Jeg har vært i Thailand flere netter, så det er jeg faktisk nokså skråsikker på.) Var for eksempel ute en liten tur på Søndag med ungene, skulle møte noen venner i parken. Der jeg hadde pakket en brødpose med en bleie og en våtserviett, hadde hun pakket åtte skogssekker med klær og utstyr. Hadde vi skulle reist med fly, hadde vi måttet snu pga overvekt. Vi snakker klær i tilfelle snø/sludd/flom/regn/orkan/tørke/opphold eller den vanlige søndagen med 8 grader og yr. Dette for en to timers tur. Det praktiske da er at det fortsatt er plass til passasjerene. Ett sikkerhetsnett kan enten tres over selve lasten i bagasjerommet, eller dersom det er mye last kan det trekkes opp i taket slik at bagasjerom og kupe deles. For å si det slikt, dette nettet har stått opp i taket siden bilen ble kjøpt. Da jeg tok bilder av bilen, oppdaget jeg at det var ett nett til i bagasjerommet, så du har faktisk to nett å briske deg med.



Dette er faktisk litt spennende med denne bilen, nye skuffer og luker og oppbevaringsplasser finnes over alt, DVs at du aldri finner det du leter etter. Har 2 rølpunger i baksetet, i bakovervendt sete, og er sikker på at du hadde hatt plass til en godt voksen dverg på 80 kg i ett bakovervendt sete, og fortsatt hatt plass. Bakseteplassen er ruvende. Oppdaget også under nevnte fotografering at det faktisk er integrert barneseter bak i bilen, ref flotte bilder. Er også aircon i baksete + 12 volt til DVD spillerene slik at ungene holder smella på vei til hytta. Også 12 volt i bagasjerom til kald øl for å roe nervene dersom kona kjører. Oppdaget Defa inngang i front under fotografering. Burde fotografert bilen rett etter kjøp, slik at jeg hadde oppdaget alle disse finessene da, og ikke nå når jeg skal selge gliset.



Sommerdekk og vinterdekk ble handlet inn i 2013, så begge disse setta skal være i tipp topp stand. Islendingen på jobb byttet også nettopp bremseklosser og bremseskiver bak, så dette skal også være bra. Jeg byttet lyspæra bak rundt jul, og siden har en varsellampe i dashbordet lyst.... Dette kommer å går litt, men regner ikke med at det er store feilen.

I tillegg ble det for ett år siden montert i bremseklosser uten sensor, av Mekonomen, Dette gjør at bilen har ett stort blinkendes utropstegn under kjøring, da bilen tror at den ikke kan bremse. Jeg både tror og vet at den KAN bremse, men skal allikevel få tidligere nevnte islending til å bytte klosser foran for å se på om det hjelper på diskolysa under kjøring.

DAB radio og cd spiller fra Blaupunkt, men blinker "key kode" så får ikke start på denne. Setter min lit til islendingen. Nok en gang.



Alt i alt en dyr bil i 1999, kjøreteknisk er den i ok stand. Når kona kjører er det en del brå bevegelser, men det er pga kjørestilen hennes. står en utprøvd 1.9 TDI som må slås i hjel for å få den til å stoppe. Søk på finn, og du finner biler som er kjørt det dobbelte. I tillegg er det manuell kasse, og ikke automatkassen til Audi / VW som varer fra Rema og tilbake. MÅ prøvekjøres, garantien gjelder ut gardstunet, men tror vi her har en bil som skal tåle mange mil til på veien.



Skiboksen medfølger IKKE, da tidligere nevnte kone, (muligens eks kone etter at hun har lest denne annonsen) trenger dette til neste bil. Denne er til opplysning OGSÅ bulket. 2 mnd etter kjøp.